
                  Ο Πρόεδρος και τα Μέλη ΔΕΠ του Τμήματος Κοινωνικής Εργασίας  του ΔΠΘ, με ιδιαίτερη θλίψη αποχαιρετούμε την Ομότιμη Καθηγήτρια Λουκία Μουσούρου,  που έφυγε από τη ζωή μόλις πριν λίγες ημέρες. Η Λουκία Μουσούρου γεννήθηκε το 1939. Σπούδασε  Κοινωνιολογία στη  Γενεύη και τη Βρεττανία και εκπόνησε τη Διδακτορική της Διατριβή στην Πάντειο ΑΣΚΕ. Εκλέχτηκε το 1986 ως Επικ. Καθηγήτρια και υπηρέτησε στο Τμήμα Κοινωνιολογίας, στο Τμήμα Κοινωνικής Πολιτικής και Κοινωνικής Ανθρωπολογίας (στο οποίο ήταν Πρόεδρος από το 1998- 2002) του Παντείου Πανεπιστημίου και μετά την κατάτμηση των τμημάτων και αφού αφυπηρέτησε το 2006,  ανακηρύχθηκε Ομότιμη Καθηγήτρια στο Τμήμα Κοινωνικής Πολιτικής. Πολύ σημαντική η συμβολή της στην Έρευνα, την Κοινωνιολογία και την Κοινωνική Πολιτική ιδιαίτερα  για την οικογένεια και το παιδί .  Το ερευνητικό και συγγραφικό της έργο πλούσιο και εξαιρετικά ενδιαφέρον είχε έμφαση στα ζητήματα της Οικογένειας, του Φύλου και της Μετανάστευσης. Ήταν από τα πρώτα και πλέον σημαντικά μέλη της ΧΕΝ Ελλάδος μετά τη Μεταπολίτευση.
 Ως μέλος στη Διοικούσα Επιτροπή του νεοσύστατου τότε (1996) Τμήματος Κοινωνικής Διοίκησης του ΔΠΘ, συνέβαλε σημαντικά στην ανάπτυξη των σπουδών Κοινωνικής Πολιτικής και Κοινωνικής Εργασίας. Η υποστήριξη της στο ξεκίνημα των Πανεπιστημιακών Σπουδών της Κοινωνικής Εργασίας  στο ΔΠΘ πολύ ουσιαστική, καθώς ήταν και συνεπιβλέπουσα στην πρώτη Διδακτορική Διατριβή που εκπονήθηκε  στην Κοινωνική εργασία σε ελληνικό Πανεπιστήμιο, στο ΔΠΘ. Η συμβολή της ανεκτίμητη, ξεχωριστή και αλησμόνητη. Τα θερμά μας συλλυπητήρια στους αγαπημένους της και στο Τμήμα Κοινωνικής Πολιτικής του Παντείου! Για εμάς η Λουκία Μουσούρου θα μείνει ζωντανή στη μνήμη μας ως η Καθηγήτρια μας, η Μέντορας και μία από τους σημαντικούς ακαδημαϊκούς που άνοιξαν το δρόμο για τις Πανεπιστημιακές Σπουδές στην Κοινωνική Εργασία!  Της οφείλουμε βαθύτατη ευγνωμοσύνη ! Καλό ταξίδι να έχει!

                  Ο Πρόεδρος και τα Μέλη ΔΕΠ του Τμήματος Κοινωνικής Εργασίας ΔΠΘ .

